[Foto’s] Wes-Kaap storm: Beserings, skade aangemeld‘n Pad word versper deur ‘n boom wat ontwortel is in Kenilworth, Kaapstad (7 Junie 2017). Foto: Twitter via @TrafficSA Drie mense is in die Wes-Kaap beseer nadat geboue se dakke afgewaai en ŉ muur omgeval het sedert ŉ erge storm die provinsie omstreeks 23:00 Dinsdagaand getref het. Gemiddelde windsterkte van tussen 55 km/h en 90 km/h is deur die aand waargeneem. Die hoeveelheid reënval oor die provinsie verskil, maar tot 45 mm reën het in Grabouw geval. Charlotte Powell van die Stad Kaapstad se rampbestuursentrum het Woensdagoggend aan Maroela Media gesê ŉ dak van ŉ woonstelblok in Lavender Hill het afgewaai en ŉ vrou en minderjarige meisie is beseer. Hulle is na ŉ hospitaal geneem. In Wynberg het ŉ muur ineengestort en ŉ man is vermoedelik beseer toe die muur op hom geval het. Hy is ook na die Victoria-hospitaal geneem. Volgens Powell moes noodskuilings beskikbaar gestel word vir inwoners van informele nedersettings in Imizamo Yethu, Houtbaai, Maitland, Vishoek en dele van Khayelitsha wie se wonings deur die storm beskadig is. Sy het gesê gemeenskapsale is geopen om hierdie mense te akkommodeer. ‘n Plakkershut wat in Hermanus deur die storm verwoes is. Foto: Twitter via @NwabeeM Verskeie bome is deur die storm ontwortel wat daartoe gelei het dat kragdrade beskadig is. “Daar is bome ontwortel in Elsiesrivier, Maitland, Delft, Plattekloof, Constantia en Mitchells Plain. Die krag is op verskeie plekke onderbreek, onder meer in Southfield, Newlands en Wynberg. Die stad werk onverpoosd om die kragvoorsiening na dié plekke te herstel,” het Powell gesê. Intussen het Deidre Davids, senior bestuurder van korporatiewe sake by die Kaapstad Internasionale Lughawe, aan Maroela Media gesê geen vlugte is tot dusver deur die storm ontwrig nie. “Ons eerste vlug het vanoggend om 05:50 opgestyg en die eerste paar vir die dag het reeds by die lughawe geland. Alles verloop nog volgens skedule, maar ons hou beslis ŉ oog op die weerstoestande,” het sy gesê. Verskeie mense het Woensdag foto’s op sosiale media gedeel van die skade wat deur die storm aangerig is. Terselfdertyd het ander inwoners van Kaapstad aan Maroela Media gesê hoewel dit gereën het, het hulle geen buitengewone erge weerstoestande ervaar nie. “Die reën het met tussenposes geval en ek het deur die nag wakker geword van die weerlig buite, maar dit was maar net soos ŉ gewone reënbui,” het een inwoner gesê. James-Brent Styan, woordvoerder van die minister van plaaslike regering en omgewingsake, Anton Bredell, het Woensdagoggend in ŉ verklaring gesê die storm het nog nie sy piek bereik nie en die publiek is gewaarsku om versigtig te wees wanneer daar vandag deur die provinsie gereis word. Foto: Twitter via @LindaRoodt1 “Die spoorweg tussen Bellville en Wellington is beskadig, wat die bedrywighede van Metrorail affekteer. Alle treindienste sal tot en met ŉ uur vertraag wees op die roetes wat steeds oop is,” het Styan gesê. Volgens Styan is die N2 tussen Pletternbergbaai en Knysna gesluit nadat brande in die Eden-distrik ontstaan het weens warm en sterk winde wat in die gebied gewaai het in aanloop tot die storm. “Daar is steeds kommer rondom hierdie brande, aangesien baie min reën vir hierdie gebied voorspel word,” het Styan gesê. Hy het ook gesê seegolwe van tot 13 m hoog het Dinsdagmiddag voorgekom, wat skade aan laagliggende gebiede naby die kus kan veroorsaak. Hy het weereens die publiek gewaarsku om vandag weg te bly van die provinsie se strande. Inwoners word ook aangeraai om buitemuurse aktiwiteite, insluitend staproetes, damme en riviere vir die dag te vermy. Styan het gesê die Stad Kaapstad sal deur die loop van die oggend die situasie oor die provinsie evalueer en teen 13:00 weer terugvoer gee.